Björgunarsveitir að ná til ferðalanganna Björgunarsveitarmenn frá OK og Heiðari í Borgarfirði hafa nú náð til ellefu manna hópsins sem setið hefur fastur í jeppum sínum í hlíðum Langjökuls að vestanverðu frá því í gær . Er leiðangurinn nú á leið til byggða . Ferð björgunarsveitarmannanna hefur tekið um átta klukkustundir . Færðin er afar slæm og foráttuvitlaust veður hefur verið á Kaldadal og við jökulinn í allan dag og sóttist því björgun fólksins seint . Vindmælir á snjóbíl frá Heiðari hefur mælt yfir 100 m. / sek vindhraða í verstu hviðunum og gefur það skýrari mynd en flest annað um þær hrikalegu aðstæður sem björgunarfólk hefur sett sig í við björgunina . Um er að ræða ellefu manna hóp fólks úr Reykjavík sem hélt á jökulinn á sjö bílum í gær . Ekkert amaði að fólkinu sem hafði þjappað sér saman í þrjá bíla þegar að var komið . Björgunarsveitarmenn úr Borgarfirði eru á tveimur sérútbúnum jeppabifreiðum auk snjóbíls . Þá er von á viðbótartækjakosti og mannskap frá Reykjavík á svæðið sem og björgunarsveitarmenn frá Akranesi til aðstoðar . Björgunaraðgerðum er stýrt úr stjórnstöð Landsbjargar , svæðisstjórn 4 sem staðsett var á Akranesi . Þar var meðfylgjandi mynd tekin í morgun . Fremst á myndinni er Lárus Guðlaugsson sem stýrði samhæfingaraðgerðum frá svæðisstjórn 4 í dag .